**UREDBA O RADU NA IZDVOJENOM MJESTU RADA I RADU NA DALJINU U DRŽAVNOJ SLUŽBI**

# **Predmet Uredbe**

## **Članak 1.**

Ovom Uredbom uređuje se rad na izdvojenom mjestu rada i rad na daljinu u državnoj službi.

# **Rodna neutralnost izraza**

## **Članak 2.**

Izrazi koji se koriste u ovoj Uredbi, a imaju rodno značenje, koriste se neutralno i odnose se jednako na muški i ženski rod.

# **Rad na izdvojenom mjestu rada i rad na daljinu**

## **Članak 3.**

(1) Rad na izdvojenom mjestu rada je rad kod kojeg državni službenik poslove obavlja od kuće ili u drugom prostoru slične namjene u Republici Hrvatskoj, koji je određen na temelju dogovora državnog službenika i državnog tijela, a koji nije prostor državnog tijela.

(2) Rad na daljinu je rad koji se uvijek obavlja putem informacijsko-komunikacijske tehnologije, pri čemu državno tijelo i državni službenik utvrđuju pravo državnog službenika da samostalno određuje gdje će taj rad obavljati u Republici Hrvatskoj, što može biti promjenjivo i ovisiti o volji državnog službenika, zbog čega se takav rad ne smatra radom na mjestu rada odnosno na izdvojenom mjestu rada u smislu propisa o zaštiti na radu.

(3) Rad na izdvojenom mjestu rada i rad na daljinu može se obavljati kao privremen ili povremen.

(4) Privremeni rad na izdvojenom mjestu rada ili rad na daljinu je rad kod kojeg državni službenik u određenom razdoblju, a osobito u slučaju roditelja ili posvojitelja djeteta do navršene osme godine života ili pružatelja skrbi sukladno posebnom zakonu, obavlja poslove radnog mjesta na izdvojenom mjestu rada ili radom na daljinu.

(5) Povremeni rad na izdvojenom mjestu rada ili rad na daljinu je rad kod kojeg državni službenik određeni dio tjedna odnosno mjeseca obavlja poslove radnog mjesta na izdvojenom mjestu rada ili radom na daljinu, a preostali dio u prostoru državnog tijela.

# **Odgovarajuća primjena propisa**

## **Članak 4.**

Glede poslova koji se ne smiju odnosno ne mogu obavljati na daljinu, uvjeta za rad na daljinu, organizacije rada u slučaju rada na daljinu, vremena trajanja rada na daljinu, sadržaja i načina podnošenja prijave za rad na daljinu, postupka odobravanja povremenog ili privremenog rada na daljinu i prestanka rada na daljinu odgovarajuće se primjenjuju odredbe ove Uredbe o radu na izdvojenom mjestu rada.

# **Poslovi koji se ne smiju obavljati radom na izdvojenom mjestu rada**

## **Članak 5.**

Radom na izdvojenom mjestu rada ne smiju se obavljati poslovi koji su zakonom utvrđeni kao poslovi s posebnim uvjetima rada odnosno poslovi na kojima, ni uz primjenu mjera zaštite zdravlja i sigurnosti na radu, nije moguće zaštititi državnog službenika od štetnih utjecaja.

# **Poslovi koji se ne mogu obavljati radom na izdvojenom mjestu rada**

## **Članak 6.**

Državni službenik ne može radom na izdvojenom mjestu rada obavljati poslove koji:

1. zahtijevaju suradnju s drugim državnim službenicima, državnim dužnosnicima ili korisnicima koju je moguće ostvariti isključivo u prostorima državnog tijela

2. obuhvaćaju primanje i rad sa strankama u prostorima državnog tijela, osim u slučaju kad je rad i primanje stranaka moguće unaprijed planirati

3. obuhvaćaju postupanje s dokumentacijom u fizičkom obliku

4. obuhvaćaju rad s klasificiranim podacima, sukladno propisima o zaštiti tajnosti podataka

5. zahtijevaju korištenje opreme dostupne samo u prostorima državnog tijela i

6. uključuju poslove osiguranja, zaštite imovine i ljudi.

# **Uvjeti za rad na izdvojenom mjestu rada**

## **Članak 7.**

(1) Državni službenik može obavljati poslove radnog mjesta na izdvojenom mjestu rada ako su za takvu vrstu rada osigurani organizacijski i tehnički uvjeti u kojima će državni službenik moći obavljati poslove u skladu s načelima i standardima rada koji se zahtijevaju u državnoj službi.

(2) Pored uvjeta iz stavka 1. ovoga članka, za rad na izdvojenom mjestu rada moraju biti ispunjeni:

- uvjeti zaštite na radu, sukladno posebnim propisima kojima se uređuje zaštita na radu

- uvjeti zaštite osobnih podataka s kojima državni službenik dolazi u doticaj ili ih koristi pri radu, sukladno posebnim propisima kojima se uređuje zaštita osobnih podataka i

- mjere i standardi informacijske sigurnosti za zaštitu neklasificiranih podataka koje državni službenik obrađuje, pohranjuje ili prenosi na način da budu upotrebljivi i dostupni ovlaštenim korisnicima, sukladno posebnim propisima kojima se uređuje tajnost podataka i informacijska sigurnost.

# **Mjere upravljanja kibernetičkim sigurnosnim rizicima**

## **Članak 8.**

(1) Državna tijela dužna su provesti odgovarajuće i razmjerne mjere upravljanja kibernetičkim sigurnosnim rizicima u skladu s posebnim propisima.

(2) Tijelo državne uprave nadležno za digitalizaciju smjernicama detaljnije razrađuje mjere upravljanja kibernetičkim sigurnosnim rizicima prilikom rada na izdvojenom mjestu rada i rada na daljinu u državnoj službi*.*

(3) Smjernice iz stavka 2. ovoga članka objavljuju se na mrežnim stranicama tijela državne uprave nadležnog za digitalizaciju.

# **Organizacija rada**

## **Članak 9.**

(1) Prilikom odobravanja rada na izdvojenom mjestu rada, rukovodeći državni službenici odnosno državni dužnosnici osiguravaju ravnomjernu prisutnost državnih službenika u državnom tijelu odnosno ustrojstvenoj jedinici tijekom radnog tjedna odnosno mjeseca.

(2) Kod povremenog rada na izdvojenom mjestu rada, državni službenik radi najmanje jedan dan u tjednu na izdvojenom mjestu rada, najmanje dva dana u tjednu u prostoru državnog tijela, a ostale dane u tjednu sukladno dogovoru državnog službenika s nadređenim službenikom odnosno dužnosnikom.

# **Vrijeme trajanja rada na izdvojenom mjestu rada**

## **Članak 10.**

Državnom službeniku može se odobriti rad na izdvojenom mjestu rada u razdoblju od najmanje jednog mjeseca, a najduže do 12 mjeseci, nakon čega državni službenik može podnijeti novu prijavu.

# **Mogućnost rada na izdvojenom mjestu rada za vrijeme probnog rada**

## **Članak 11.**

Državni službenik za vrijeme probnog rada ne može raditi na izdvojenom mjestu rada, osim u slučaju izvanrednih okolnosti nastalih zbog epidemije bolesti, potresa, poplave, ekološkog incidenta i sličnih pojava, u skladu sa zakonom kojim se uređuju prava i obveze državnih službenika.

# **Prijava za rad na izdvojenom mjestu rada**

## **Članak 12.**

(1) Državni službenik podnosi prijavu za rad na izdvojenom mjestu rada rukovodećem državnom službeniku koji upravlja najvišom ustrojstvenom jedinicom u kojoj je državni službenik raspoređen, na obrascu koji se nalazi u prilogu ove Uredbe (Prilog 1) i čini njezin sastavni dio. Ako nema hijerarhijski nadređenog državnog službenika, državni službenik podnosi prijavu za rad na izdvojenom mjestu rada nadređenom dužnosniku.

(2) U prijavi iz stavka 1. ovoga članka obvezno se navodi:

1. vrsta rada na izdvojenom mjestu rada (povremeni ili privremeni rad na izdvojenom mjestu rada)
2. osobni podaci državnog službenika, naziv unutarnje ustrojstvene jedinice u kojoj je zaposlen te broj i naziv radnog mjesta na koje je raspoređen

3. mjesto obavljanja rada na izdvojenom mjestu rada (adresa)

4. vremensko razdoblje za koje se podnosi prijava

5. broj telefona na koji će državni službenik biti dostupan za vrijeme rada na izdvojenom mjestu rada i

6. broj dana u tjednu odnosno mjesecu ili dani u tjednu u kojima bi državni službenik obavljao poslove na izdvojenom mjestu rada.

(3) Ako državni službenik podnosi prijavu za privremeni rad na izdvojenom mjestu rada, dužan je obrazložiti prijavu.

(4) Sastavni dio prijave za rad na izdvojenom mjestu je:

1. pisana izjava državnog službenika kojom izjavljuje da su za rad na izdvojenom mjestu rada osigurani organizacijski i tehnički uvjeti te se obvezuje dostaviti obavijest o promjeni podataka na kojima se izjava temelji i

2. prethodna suglasnost državnog službenika za ulazak predstavnika državnog tijela u prostor izdvojenog mjesta rada za vrijeme propisanog radnog vremena državnog tijela, ako je to nužno radi održavanja opreme ili provođenja unaprijed utvrđenog nadzora vezanog uz primjenu zakona i drugih propisa kojima se uređuju odnosi između državnog tijela i državnog službenika u području zaštite na radu, u vrijeme koje je dogovoreno između državnog službenika i državnog tijela.

# **Odobravanje povremenog rada na izdvojenom mjestu rada**

## **Članak 13.**

(1) Rukovodeći državni službenik koji upravlja najvišom ustrojstvenom jedinicom u kojoj je državni službenik raspoređen odobrava povremeni rad na izdvojenom mjestu rada, uz prethodna mišljenja državnih službenika koji su po hijerarhijskom redu nadređeni državnom službeniku i uzimajući u obzir potrebu službe, u roku od 15 dana od dana podnesene prijave, o čemu je dužan obavijestiti čelnika državnog tijela, ustrojstvenu jedinicu za ljudske potencijale i državnog službenika koji je podnio prijavu.

(2) Rukovodeći državni službenik iz stavka 1. ovoga članka daje odobrenje na obrascu koji se nalazi u prilogu ove Uredbe (Prilog 2) i čini njezin sastavni dio, pri čemu određuje:

1. organizaciju rada, odnosno broj dana tjedno odnosno mjesečno ili dane u tjednu za koje se državnom službeniku odobrava povremeni rad na izdvojenom mjestu rada
2. vrijeme u kojem je državni službenik obvezan biti dostupan tijekom povremenog rada na izdvojenom mjestu rada
3. broj telefona na koji će državni službenik biti dostupan za vrijeme povremenog rada na izdvojenom mjestu rada
4. vremensko razdoblje na koje se odobrava povremeni rad na izdvojenom mjestu rada i
5. mjesto obavljanja povremenog rada na izdvojenom mjestu rada (adresa).

(3) Ako se rukovodeći državni službenik iz stavka 1. ovoga članka ne slaže s povremenim radom na izdvojenom mjestu rada ili s vremenskim razdobljem za koje se traži povremeni rad na izdvojenom mjestu rada, dužan je u roku od 15 dana od dana podnesene prijave dostaviti državnom službeniku obrazloženi pisani odgovor.

(4) Ako nema hijerarhijski nadređenog državnog službenika, povremeni rad na izdvojenom mjestu rada odobrava nadređeni dužnosnik.

# **Odobravanje privremenog rada na izdvojenom mjestu rada**

## **Članak 14.**

(1) Čelnik državnog tijela ili osoba koju on za to ovlasti donosi odluku o privremenom radu na izdvojenom mjestu rada u roku od 15 dana od dana podnesene prijave, uzimajući u obzir potrebu službe i mišljenje rukovodećeg državnog službenika koji upravlja najvišom ustrojstvenom jedinicom u kojoj je državni službenik raspoređen odnosno nadređenog dužnosnika te određuje:

1. vrijeme u kojem je državni službenik obvezan biti dostupan tijekom privremenog rada na izdvojenom mjestu rada
2. broj telefona na koji će državni službenik biti dostupan za vrijeme privremenog rada na izdvojenom mjestu rada
3. vremensko razdoblje na koje se odobrava privremeni rad na izdvojenom mjestu rada i
4. mjesto obavljanja privremenog rada na izdvojenom mjestu rada (adresa).

(2) Odluka iz stavka 1. ovoga članka dostavlja se državnom službeniku koji je podnio prijavu i rukovodećem državnom službeniku iz stavka 1. ovoga članka odnosno nadređenom dužnosniku.

(3) Ako čelnik državnog tijela nije suglasan s privremenim radom na izdvojenom mjestu rada ili s vremenskim razdobljem za koje se traži privremeni rad na izdvojenom mjestu rada, dužan je u roku od 15 dana od dana podnesene prijave dostaviti državnom službeniku obrazloženi pisani odgovor.

# **Obveze i prava državnog tijela prema državnim službenicima koji rade na izdvojenom mjestu** **rada**

## **Članak 15.**

(1) Za vrijeme rada državnog službenika na izdvojenom mjestu rada, državno tijelo dužno je prilagoditi opseg i rokove izvršenja poslova na način koji državnom službeniku ne uskraćuje korištenje prava na dnevni, tjedni i godišnji odmor u utvrđenom opsegu.

(2) Državno tijelo u pravilu osigurava potrebnu opremu za rad na izdvojenom mjestu rada te je dužno koristiti tehničke mjere za zaštitu svojih informacijskih sustava i podataka sukladno posebnom propisu kojim se uređuje informacijska sigurnost.

(3) Predstavnik državnog tijela ima pravo za vrijeme propisanog radnog vremena državnog tijela ući u prostor izdvojenog mjesta rada radi održavanja opreme ili provođenja unaprijed utvrđenog nadzora vezanog uz primjenu zakona i drugih propisa kojima se uređuje zaštita na radu, na temelju prethodne suglasnosti državnog službenika iz članka 11. stavka 4. podstavka 2. ove Uredbe, u vrijeme koje je dogovoreno između državnog službenika i državnog tijela.

(4) Državno tijelo dužno je državnom službeniku koji radi na izdvojenom mjestu rada osigurati zaštitu privatnosti te rad na siguran način i način koji ne ugrožava sigurnost i zdravlje državnog službenika, kada je prema naravi posla i veličini rizika za život i zdravlje državnog službenika procijenjenog u skladu s propisima o zaštiti na radu na izdvojenom mjestu rada to moguće, kao i osigurati potrebne pisane upute o pravilima informacijske sigurnosti i korištenju dodijeljene opreme.

# **Obveze i prava državnih službenika koji rade na izdvojenom mjestu rada**

## **Članak 16.**

(1) Državni službenik koji radi na izdvojenom mjestu rada dužan je za vrijeme rada na izdvojenom mjestu rada:

- obavljati poslove u okviru propisanog radnog vremena državnog tijela

- pridržavati se pravila o načinu korištenja propisanog radnog vremena državnog tijela

- preusmjeriti telefonske pozive s fiksnog broja kojeg koristi u mreži državnog tijela na broj telefona na kojem će biti dostupan za vrijeme takvog načina rada, a koji je naveo u prijavi za rad na izdvojenom mjestu rada

- pridržavati se sigurnosnih i zdravstvenih mjera u skladu s posebnim propisima koji osiguravaju sigurno okruženje rada i

- redovito ažurirati programska rješenja i operativne sustave na informatičkoj opremi koju koristi za rad na izdvojenom mjestu rada te bez odlaganja obavijestiti državno tijelo o bilo kakvoj sumnji na sigurnosni incident.

(2) Državni službenik obvezan je s dužnom pažnjom koristiti se imovinom koja mu je povjerena u svrhu obavljanja njegovih poslova i ne smije je koristiti za postizanje osobnog interesa ili nezakonite aktivnosti, a nakon prestanka rada na izdvojenom mjestu rada, dužan je na zahtjev državnog tijela vratiti svu opremu koju je osiguralo državno tijelo.

# **Prestanak rada na izdvojenom mjestu rada**

## **Članak 17.**

(1) Rad na izdvojenom mjestu rada prestaje istekom roka na koji je taj rad odobren.

(2) U slučaju promijenjenih okolnosti, rad na izdvojenom mjestu rada može prestati i prije isteka roka na koji je odobren. Nadređeni službenik odnosno dužnosnik obavijestit će pisanim putem državnog službenika:

- o prestanku povremenog rada na izdvojenom mjestu rada te o danu povratka na rad u državnom tijelu, najmanje dva dana unaprijed ili

- o prestanku privremenog rada na izdvojenom mjestu rada te o danu povratka na rad u državnom tijelu, najmanje 15 dana unaprijed.

(3) Državni službenik može zatražiti prestanak rada na izdvojenom mjestu rada i prije isteka roka na koji je taj rad odobren te predložiti rok u kojem može započeti rad u prostoru državnog tijela.

(4) Ako državno tijelo ne može osigurati uvjete za prestanak rada na izdvojenom mjestu rada iz stavka 3. ovoga članka, obavijestit će državnog službenika u kojem roku može započeti rad u prostoru državnog tijela.

# **Procjena i dokumentiranje rizika**

## **Članak 18.**

Provedba procjene i dokumentiranja rizika rada na izdvojenom mjestu rada obavlja se sukladno propisima koji uređuju zaštitu na radu.

# **Posebni uvjeti i način rada na izdvojenom mjestu rada i rada na daljinu**

## **Članak 19.**

Čelnik državnog tijela uputom o radu na izdvojenom mjestu rada i radu na daljinu može detaljnije razraditi uvjete i način rada na izdvojenom mjestu rada i rada na daljinu kao i posebne organizacijske, tehničke i ostale uvjete, vodeći računa o posebnim propisima kojima se uređuje zaštita na radu, zaštita osobnih podataka, tajnost podataka i informacijska sigurnost.

# **Programi izobrazbe za rad na izdvojenom mjestu rada i rad na daljinu**

## **Članak 20.**

(1) Tijelo državne uprave nadležno za službeničke odnose osigurava provedbu programa izobrazbe za rad na izdvojenom mjestu rada i rad na daljinu, radi stjecanja odnosno unaprjeđenja kompetencija državnih službenika.

(2) Programi izobrazbe za rad na izdvojenom mjestu rada i rad na daljinu mogu biti:

1. uvodni program namijenjen državnim službenicima zainteresiranim za rad na izdvojenom mjestu rada ili rad na daljinu u hibridnom modelu rada, radi stjecanja osnovnih informacija i znanja o primjeni hibridnog modela rada
2. program jačanja digitalnih kompetencija namijenjen državnim službenicima s usmjerenjem na online suradnju i informacijsku sigurnost

3. posebni program namijenjen rukovodećim državnim službenicima radi stjecanja kompetencija za organizaciju rada i upravljanje radnim učinkom kod rada na izdvojenom mjestu rada i rada na daljinu i

4. posebni program namijenjen državnim službenicima jedinica za ljudske potencijale radi stjecanja kompetencija o uvođenju i primjeni rada na izdvojenom mjestu rada i rada na daljinu na razini državnog tijela.

(3) Rukovodeći državni službenici dužni su završiti posebni program izobrazbe iz stavka 2. točke 3. ovoga članka u roku od šest mjeseci od dana početka rada na rukovodećem radnom mjestu utvrđenim rješenjem o rasporedu.

(4) Državni službenici raspoređeni na radna mjesta u jedinicama za ljudske potencijale dužni su završiti posebni program izobrazbe iz stavka 2. točke 4. ovoga članka u roku od šest mjeseci od dana početka rada na radnom mjestu u jedinici za ljudske potencijale utvrđenim rješenjem o rasporedu.

# **Prijelazne i završne odredbe**

## **Članak 21.**

Tijelo državne uprave nadležno za digitalizaciju dužno je u roku od 30 dana od dana stupanja na snagu ove Uredbe objaviti na svojim mrežnim stranicama smjernice iz članka 8. stavka 2. ove Uredbe.

## **Članak 22.**

Državno tijelo koje svojim državnim službenicima odobrava rad na izdvojenom mjestu rada i rad na daljinu, dužno je za takav rad provesti mjere upravljanja kibernetičkim sigurnosnim rizicima u skladu sa smjernicama iz članka 8. stavka 2. ove Uredbe.

## **Članak 23.**

(1) Zatečeni rukovodeći državni službenici dužni su završiti posebni program izobrazbe iz članka 20. stavka 2. točke 3. ove Uredbe u roku od šest mjeseci od dana stupanja na snagu Uredbe.

(2) Zatečeni državni službenici raspoređeni na radna mjesta u jedinicama za ljudske potencijale dužni su završiti posebni program izobrazbe iz članka 20. stavka 2. točke 4. ove Uredbe u roku od šest mjeseci od dana stupanja na snagu ove Uredbe.

(3) Državni službenici koji su završili program izobrazbe u skladu s dosadašnjim propisima, koji je istovjetan programu izobrazbe iz članka 20. stavka 2. ove Uredbe, nisu dužni završiti program izobrazbe u skladu s ovom Uredbom.

## **Članak 24.**

(1) Postupci koji se odnose na rad na izdvojenom mjestu rada ili rad na daljinu započeti do dana stupanja na snagu ove Uredbe dovršit će se prema odredbama Uredbe o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, br. 141/23.).

(2) Odluka kojom je državnom službeniku odobren privremeni rad na izdvojenom mjestu rada ili rad na daljinu, donesenom na temelju Uredbe iz stavka 1. ovoga članka, ostaje na snazi do isteka roka na koje taj rad odobren.

## **Članak 25.**

Danom stupanja na snagu ove Uredbe prestaje važiti Uredba o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, br. 141/23.), u dijelu koji se odnosi na rad na izdvojenom mjestu rada i rad na daljinu.

## **Članak 26.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

 PREDSJEDNIK

mr.sc. Andrej Plenković

# PRILOG 1Obrazac prijave za rad na izdvojenom mjestu rada ili rad na daljinu

|  |
| --- |
| **PRIJAVA RADA NA IZDVOJENOM MJESTU RADA ILI NA DALJINU****□ PRIJAVA** **□ povremenog rada na izdvojenom mjestu rada □ povremenog rada na daljinu** **□ privremenog rada na izdvojenom mjestu rada □ privremenog rada na daljinu** |
| 1. Ime i prezime državnog službenika: |  |
| 2. OIB i mjesto prebivališta ili boravišta državnog službenika |  |
| 3. Unutarnja ustrojstvena jedinica u kojoj je državni službenik zaposlen |  |
| 4. Broj i naziv radnog mjesta na kojem je državni službenik raspoređen (prema pravilniku o unutarnjem redu i sistematizaciji radnih mjesta) |  |
| 5. Mjesto obavljanja rada na izdvojenom mjestu rada (adresa) ili naznaka da državni službenik samostalno određuje gdje će taj rad obavljati, što ovisi o njegovoj volji i može biti promjenjivo |  |
| 6. Vremensko razdoblje na koje se podnosi prijava (najduže do 12 mjeseci) |  |
| 7. Broj telefona na koji će državni službenik biti dostupan za vrijeme rada na izdvojenom mjestu rada ili rada na daljinu |  |
| 8. Broj dana tjedno odnosno mjesečno ili dani u tjednu u kojima bi državni službenik obavljao poslove na izdvojenom mjestu rada ili na daljinu (popunjava se u slučaju prijave za povremeni rad na izdvojenom mjestu rada ili povremeni rad na daljinu)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 9. Razlozi za privremeni rad na izdvojenom mjestu rada ili privremeni rad na daljinu (popunjava se u slučaju prijave za privremeni rad na izdvojenom mjestu rada ili privremeni rad na daljinu)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  Potpis državnog službenika  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime državnog službenika)

# **IZJAVA DRŽAVNOG SLUŽBENIKA KOJI PODNOSI PRIJAVU**

**Ovime izjavljujem:**

- da su za rad na izdvojenom mjestu rada ili rad na daljinu osigurani svi potrebni uvjeti u kojima ću moći obavljati poslove u skladu s načelima i standardima rada koji se zahtijevaju u državnoj službi te ispunjeni uvjeti zaštite na radu, uvjeti zaštite osobnih podataka s kojima dolazim u doticaj ili ih koristim pri radu te mjere i standardi informacijske sigurnosti za zaštitu neklasificiranih podataka koje obrađujem, pohranjujem ili prenosim na način da budu upotrebljivi i dostupni ovlaštenim korisnicima, sukladno posebnim propisima;

- da raspolažem odgovarajućim radnim prostorom za rad na izdvojenom mjestu rada, u skladu sa smjernicama stručne osobe za zaštitu na radu i propisanim pravilima zaštite na radu te sam upoznat s pravilima zaštite na radu i mjerama zaštite od požara i

- da sam suglasan da predstavnik državnog tijela uđe u prostor izdvojenog mjesta rada za vrijeme propisanog radnog vremena državnog tijela, radi održavanja opreme ili provođenja unaprijed utvrđenog nadzora vezanog uz primjenu zakona i drugih propisa kojima se uređuje zaštita na radu, u dogovoreno vrijeme.

**Također, ovime se obvezujem:**

- da ću o svakoj promjeni podataka iz ove izjave obavijestiti ustrojstvenu jedinicu za ljudske potencijale najkasnije u roku od osam radnih dana,

- da ću za vrijeme rada na izdvojenom mjestu rada ili rada na daljinu:

a) obavljati poslove u okviru propisanog radnog vremena državnog tijela i pridržavati se pravila o načinu korištenja propisanog radnog vremena državnog tijela,

b) preusmjeriti telefonske pozive s fiksnog broja kojeg koristim u mreži državnog tijela na broj telefona na kojem ću biti dostupan za vrijeme takvog načina rada, a koji sam naveo u prijavi za rad na izdvojenom mjestu rada ili rad na daljinu te

c) redovito ažurirati programska rješenja i operativne sustave na informatičkoj opremi koju koristim za rad na izdvojenom mjestu rada te bez odlaganja obavijestiti državno tijelo o bilo kakvoj sumnji na sigurnosni incident;

- da ću se povjerenom imovinom koristiti s dužnom pažnjom i u svrhu obavljanja svojih poslova te ću nakon prestanka rada na izdvojenom mjestu rada ili rada na daljinu na zahtjev državnog tijela vratiti svu opremu koju mi je osiguralo državno tijelo,

- da ću se za vrijeme rada na izdvojenom mjestu rada pridržavati sigurnosnih i zdravstvenih mjera u skladu s posebnim propisima koji osiguravaju sigurno okruženje rada i

- da ću odgovorno postupati s podacima s kojima raspolažem te ispunjavati sve obveze vezane uz zaštitu osobnih podataka, zaštitu tajnosti podataka i informacijsku sigurnost.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(potpis državnog službenika)

# PRILOG 2Obrazac odobrenja povremenog rada na izdvojenom mjestu rada ili rada na daljinu

|  |
| --- |
| **ODOBRENJE POVREMENOG RADA NA IZDVOJENOM MJESTU RADA ILI RADA NA DALJINU****□ ODOBRENJE** **□ povremenog rada na izdvojenom mjestu rada □ povremenog rada na daljinu** |
| 1. Ime i prezime rukovodećeg državnog službenika koji upravlja najvišom ustrojstvenom jedinicom u kojoj je državni službenik raspoređen, odnosno nadređenog dužnosnika |  |
| 2. Unutarnja ustrojstvena jedinica (ako je primjenjivo) |  |
| 4. Broj i naziv radnog mjesta (prema pravilniku o unutarnjem redu i sistematizaciji radnih mjesta) ili naziv položaja |  |
| 5. Broj dana tjedno odnosno mjesečno ili dani u tjednu za koje se državnom službeniku odobrava povremeni rad na izdvojenom mjestu rada ili rad na daljinu (popunjava se u slučaju odobravanja povremenog rada na izdvojenom mjestu rada ili povremenog rada na daljinu) |  |
| 6. Vrijeme u kojem je državni službenik obvezan biti dostupan tijekom povremenog rada na izdvojenom mjestu rada ili rada na daljinu |  |
| 7. Broj telefona na koji će državni službenik biti dostupan za vrijeme povremenog rada na izdvojenom mjestu rada ili rada na daljinu |  |
| 8. Vremensko razdoblje za koje se daje odobrenje (najduže do 12 mjeseci) |  |
| 9. Mjesto obavljanja rada na izdvojenom mjestu rada (adresa) ili naznaka da državni službenik samostalno određuje gdje će taj rad obavljati, što ovisi o njegovoj volji i može biti promjenjivo |  |
| Potpis rukovodećeg državnog službenika koji upravlja najvišom ustrojstvenom jedinicom u kojoj je državni službenik raspoređen, odnosno nadređenog dužnosnika  |

# **O b r a z l o ž e nj e**

 Uredbom o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, broj 141/23.), koja je donesena na temelju Zakona o državnim službenicima („Narodne novine, br. 92/05., 140/05., 142/06., 77/07., 107/07., 27/08., 34/11., 49/11., 150/11., 34/12., 49/12., 37/13., 38/13., 01/15., 138/15., 61/17., 70/19., 98/19. i 141/22.) te je stupila na snagu 2. prosinca 2023. godine, uređena je mogućnost rada na izdvojenom mjestu rada, rada na daljinu i rada u nepunom radnom vremenu.

 U članku 23. stavku 10. Zakona o državnim službenicima („Narodne novine“, br. 155/23. i 85/24.), koji je stupio na snagu dana 1. siječnja 2024. godine, propisano je da se mogućnost rada na izdvojenom mjestu rada i rada na daljinu detaljnije uređuje uredbom Vlade Republike Hrvatske.

 Također, člankom 175. stavkom 3. alinejom 1. istoga Zakona propisano je da Uredba o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, broj 141/23), ostaje na snazi do stupanja na snagu uredbe iz članka 23. stavka 10. toga Zakona.

 Stoga je potrebno donijeti novu uredbu kojom će se urediti mogućnost rada na izdvojenom mjestu rada i rada na daljinu u državnoj službi, a na temelju važećeg Zakona o državnim službenicima.

 Kako bi se nastavila provoditi jedna od reformi iz Nacionalnog plana oporavka i otpornosti, tj. C2.2. R2 – Novi modeli plaća i rada u državnoj i javnim službama i ulaganje C2.2. R2-I2 – Uvođenje modela za hibridni pristup radnome mjestu – *Smart Working*, ovom Uredbom uređuje se mogućnost hibridnog modela rada, koji predstavlja kombinaciju rada u uredu i rada na izdvojenom mjestu rada ili rada na daljinu, čime se u cilju usklađivanja sa ciljevima i sadržajem Direktive (EU) 2019/1158 Europskog parlamenta i Vijeća od 20. lipnja 2019. o ravnoteži između poslovnog i privatnog života roditelja i pružatelja skrbi i o stavljanju izvan snage Direktive Vijeća 2010/18/EU (SL L 188, 12. 7. 2019.), koja je preuzeta u hrvatsko zakonodavstvo Zakonom o radu („Narodne novine“, br. 93/14., 127/17., 98/19., 151/22. i 64/23.), državnom službeniku osiguravaju fleksibilni radni uvjeti.

 Ovom Uredbom se uređuje pitanje rada na izdvojenom mjestu rada i rada na daljinu u državnoj službi na sličan način kao i u važećoj Uredbi.

 Predloženom Uredbom definiran je rad na izdvojenom mjestu rada kao rad kod kojeg državni službenik poslove obavlja od kuće ili u drugom prostoru slične namjene u Republici Hrvatskoj, koji je određen na temelju dogovora državnog službenika i državnog tijela, a koji nije prostor državnog tijela. Rad na daljinu definiran je kao rad koji se uvijek obavlja putem informacijsko-komunikacijske tehnologije, pri čemu državno tijelo i državni službenik utvrđuju pravo državnog službenika da samostalno određuje gdje će taj rad obavljati u Republici Hrvatskoj, što može biti promjenjivo i ovisiti o volji državnog službenika, zbog čega se takav rad ne smatra radom na mjestu rada odnosno na izdvojenom mjestu rada u smislu propisa o zaštiti na radu.

 Rad na izdvojenom mjestu rada ili rad na daljinu može se obavljati kao privremen ili povremen, ovisno o tome da li državni službenik radi na izdvojenom mjestu rada ili na daljinu svaki radni dan u odobrenom vremenskom razdoblju (privremeni rad na izdvojenom mjestu rada ili na daljinu) ili određeni broj dana tijekom tjedna ili mjeseca, a preostale dane u prostoru državnog tijela (povremeni rad na izdvojenom mjestu rada ili na daljinu).

 Predloženom Uredbom propisuju se poslovi koji se ne smiju odnosno ne mogu obavljati na izdvojenom mjestu rada i radom na daljinu te uvjeti koji moraju biti osigurani odnosno ispunjeni da bi se državnom službeniku odobrila takva vrsta rada.

Kako bi se zaštitili informacijski sustavi u državnoj službi, potrebno je obvezati državna tijela da provode odgovarajuće i razmjerne mjere upravljanja kibernetičkim sigurnosnim rizicima, u skladu s posebnim propisima, tj. Zakonom o kibernetičkoj sigurnosti („Narodne novine“, broj 14/24) te se propisuje akt kojim će te mjere biti detaljnije razrađene (smjernicama tijela državne uprave nadležnog za poslove digitalizacije, tj. Ministarstva pravosuđa, uprave i digitalne transformacije), kao i način njihove objave (na mrežnim stranicama tog tijela).

Ovom Uredbom se načelno uređuje potreba osiguranja ravnomjerne prisutnosti državnih službenika u državnom tijelu odnosno ustrojstvenoj jedinici tijekom radnog tjedna odnosno mjeseca prilikom odobravanja rada na izdvojenom mjestu rada odnosno na daljinu te se detaljnije propisuje organizacija rada u slučaju odobrenog povremenog rada na izdvojenom mjestu rada ili rada na daljinu, na način da državni službenik radi najmanje jedan dan u tjednu na izdvojenom mjestu rada odnosno na daljinu, najmanje dva dana u tjednu u prostoru državnog tijela, a ostale dane u tjednu sukladno dogovoru državnog službenika s nadređenim službenikom odnosno dužnosnikom.

Uređuje se i vrijeme trajanja rada na izdvojenom mjestu rada odnosno rada na daljinu (najmanje jedan mjesec, a najduže do 12 mjeseci) te mogućnost rada na izdvojenom mjestu rada za vrijeme probnog rada u slučaju izvanrednih okolnosti nastalih zbog epidemije bolesti, potresa, poplave, ekološkog incidenta i sličnih pojava, u skladu sa zakonom kojim se uređuju prava i obveze državnih službenika.

Detaljno se uređuje postupak odobrenja povremenog i privremenog rada na izdvojenom mjestu rada i rada na daljinu, na način da se utvrđuje tko podnosi i kome prijavu za rad na izdvojenom mjestu rada odnosno rad na daljinu, što se obvezno navodi u prijavi i što čini njezin sastavni dio. Zatim, tko odobrava i u kojem roku povremeni ili privremeni rad na izdvojenom mjestu rada odnosno rad na daljinu, na koji način se odobrava takva vrsta rada (putem obrasca ili odluke čelnika tijela ili osobe koju on za to ovlasti) i što se određuje prilikom odobravanja takve vrste rada. U vezi s time, propisuju se obrasci prijave za rad na izdvojenom mjestu rada odnosno rad na daljinu te odobrenja povremenog rada na izdvojenom mjestu rada i rada na daljinu (Prilozi 1 i 2).

Ovom Uredbom potrebno je propisati i način postupanja ovlaštenog odobravatelja koji nije suglasan s povremenim ili privremenim radom na izdvojenom mjestu rada odnosno radom na daljinu.

Ujedno se propisuju obveze i prava državnih tijela prema državnim službenicima koji rade na izdvojenom mjestu rada odnosno na daljinu te obveze i prava državnih službenika koji rade na izdvojenom mjestu rada odnosno na daljinu.

Rad na izdvojenom mjestu rada i rad na daljinu prestaje istekom roka na koji je taj rad odobren, ali može prestati i prije isteka tog roka, u slučaju promijenjenih okolnosti, pri čemu se propisuju rokovi u kojima državni službenik mora biti obaviješten o prestanku takve vrste rada (najmanje dva dana unaprijed o prestanku povremenog rada na izdvojenom mjestu rada ili na daljinu, a najmanje 15 dana unaprijed o prestanku privremenog rada na izdvojenom mjestu rada ili na daljinu) ili na zahtjev državnog službenika, pri čemu je potrebno utvrditi rok u kojem će državni službenik početi raditi u prostoru državnog tijela.

Ovom Uredbom uređuju se način na koji se provodi provedba procjene i dokumentiranja rizika rada na izdvojenom mjestu rada i mogućnost čelnika državnog tijela da uputom detaljnije uredi uvjete i način rada na izdvojenom mjestu rada i rada na daljinu kao i posebne organizacijske, tehničke i ostale uvjete, pri čemu mora voditi računa posebnim propisima kojima se uređuje zaštita na radu, zaštita osobnih podataka, tajnost podataka i informacijska sigurnost.

Propisuje se tko osigurava provedbu programa izobrazbe za rad na izdvojenom mjestu rada i rad na daljinu, vrste tih programa izobrazbe i rokovi u kojima su rukovodeći državni službenici i državni službenici raspoređeni na radna mjesta u jedinicama za ljudske potencijale dužni završiti posebne programe izobrazbe koji su njima namijenjeni (ovisno o tome da li je riječ o državnim službenicima koji tek počinju raditi na tim radnim mjestima ili o zatečenim državnim službenicima), a tko nije dužan završiti program izobrazbe u skladu s ovom Uredbom.

 Obzirom da se ovom Uredbom obvezuju državna tijela da provode odgovarajuće i razmjerne mjere upravljanja kibernetičkim sigurnosnim rizicima, potrebno je propisati rok u kojem će biti objavljene smjernice kojima se detaljno razrađuju te mjere (30 dana od dana stupanja na snagu ove Uredbe).

 Završno se propisuje po kojim pravilima se dovršavaju postupci odobravanja rada na izdvojenom mjestu rada odnosno na daljinu koji su pokrenuti prije stupanja na snagu ove Uredbe i do kada odluka o odobrenju privremenog rada na izdvojenom mjestu rada ili rada na daljinu, donesenoj prema prijašnjim propisima, ostaje na snazi.